Predsjedništvo SDP-a danas na sjednici koja je trajala desetak minuta formiralo radnu skupinu koja će pripremiti sve dokumente važne za početak kandidacijskog postupka na unutarstranačkim izborima za sjednicu Glavnog odbora koja bi se trebala održati iduću subotu, 24. rujna.

Predsjednik SDP-a Zoran Milanović napustio je sjednicu Predsjedništva stranke nakon pet minuta te vođenje predao Milanki Opačić.

– Neću moderirati ovaj sastanak jer se svaka moja riječ ili intervencija može protumačiti kao podrška, a to je najgore što bih mogao napraviti. Neću podržati nikoga, podržat ću svakoga, u stranci ima jako kvalitetnih kandidata, jača je ekipa nego prije 10 godina. Ona je bila dobra, ova je odlična. Izbore smo izgubili s tankom nijansom, ali i da smo ih i dobili s malom prednošću, što bismo radili? Pregovarali s Mostom? Hrvatskoj treba stabilna vlada. Ja sam se izuzeo i predao vođenje sastanka Milanki Opačić, koja zasad nije kandidat, mislim da neće ni biti – kazao je Milanović. Svim kandidatima koji ga žele naslijediti zaželio je sve najbolje.

– Stranka mora izabrati lidera sa srcem i razumom, kao što su izabrali i mene. Iza mene nije stajao nikakav klan, nikakva grupacija, nikakva posebna interesna snaga u SDP-u. Jednostavno, izabrali su me tako, prepoznali su me i vjerujem da će tako biti i sada. Jaki smo, danas je SDP i na lošem, groznom odazivu, dobio je 34, 35 posto glasova. To se smatra lošim rezultatom, a nekad je to očekivanje bilo puno niže i tako je to, ne možeš stalno biti odlikaš, nekad moraš dobiti i četvorku.

Osjećam tugu, ali i veliku sreću, ne zato što odlazim, nego zato što smo napravili nešto. Prije su ljevicom brisali pod, a sada je drukčije. Ne želim da nas se boje jer to nije zdrava emocija, ali kad je trebalo da im pokažemo i zube, pokazali smo. Želim Hrvatskoj da dobije stabilnu vladu i da nastavi rasti i taj rast pametno usmjerava – objašnjava dobro raspoloženi Milanović. Nakon konstituiranja Sabora, neko će vrijeme, kaže, voditi Klub zastupnika SDP-a.

– U početku ću voditi klub jer je to moja dužnost, ne mogu dezertirati jer nisam takav, a nakon toga ću potražiti neku drugu zadovoljštinu, kreativnu zadovoljštinu, zadovoljstvo u životu, uskoro imam 50. rođendan, ima još planina na koje se nisam popeo biciklom. Moram smršavjeti tri, četiri kile i to je to. Neću odraditi mandat do kraja. Bavit ću se nečim drugim u životu, drugim pozivom. Birači su glasali za mene kao kandidata za premijera.

Imam najveći broj preferencijalnih glasova u Hrvatskoj, prvi put sam uspio dobiti i debatu za premijera. Javnost je na to reagirala pozitivno, dala mi je značajnu prednost, ali to ne znači da trebam odraditi mandat u Saboru. Ja sam slobodan čovjek, vratit ću se kada ja to budem htio, a broj preferencijskih glasova koje sam dobio, dobio sam kao kandidat jednog dijela našeg građanstva za premijera, ne za predsjednika kluba ili saborskog zastupnika.

Posao koji sam radio bio je posao predsjednika stranke. Puno više od posla, to je bio poziv predsjednika Vlade RH. Kao da me netko dotakao po ramenu dva puta i rekao, sad je dosta, šaraj malo – priča Milanović.

S obzirom da je Tonino Picula najavio da bi stranku vodio iz Bruxellesa, novinare je zanimalo misli li Milanović da je to moguće.

– Predsjednik mora živjeti sa strankom, biti duboko unutra, ali to me pitate zbog Picule. Ne želim to komentirati da ne bi bilo da stajem na bilo čiju stranu. To su ljudi s kojima sam radio, kojima sam bio i predsjednik, s kojima sam radio i ranije. Mislim da predsjednik stranke u parlamentarnoj demokraciji mora biti ta osoba, da je on i predsjednik vlade, to se pokazuje u svim parlamentarnim demokracijama.

Schroeder je jedno bio, a drugo nije bio, onda je postao predsjednik stranke i jedino je tako mogao voditi vladu. Kada je to prestao biti, prestao je biti sve. Tako je u parlamentarnim demokracijama, sve drugo je loše rješenje.

Predsjednik stranke, kada je stranka na vlasti, jest predsjednik vlade. Može se dogoditi i da predsjednik stranke nije kandidat za premijera, ali ova varijanta u kojoj je to objedinjeno je bolja za stranku i za državu, jer bez jake stranačke podrške u parlamentu nema stabilne vlade. To smo gledali zadnjih osam mjeseci, to je bilo grozno. Građani su odlučili "so be it" (pa neka bude tako) – kazao je Milanović.

Osvrnuo se i na sve veći broj kandidata koji ga žele naslijediti, a među njima i najbliži mu suradnici.

– Ljudi bez ambicije u politici su ništa, prema tome, morate imati ambicije. I naravno, malo zdrave klime u glavi. Svi snose odgovornost, ali ja daleko najveću i to je to. Nisam nikada bježao od toga, ali naravno da ne možete očekivati isti rezultat u Istri, Rijeci i Zagrebu i Dalmaciji ili Slavoniji.

To nije isto, nemojmo se praviti. Ja sam predsjednik SDP-a kojega su kad je postajao predsjednik prvo predložile organizacije iz Orahovice, Virovitice i Osijeka, a u nekima od tih gradova nisam nikada do tada ni bio. Mislim, bio sam, ali kasno sam tamo došao.

Kad si predsjednik stranke, onda nisi predsjednik neke interesno-lokalne skupine, nego predsjednik svih. Dakle, s Dunava si, iz Istre, Splita, odasvud – zaključio je Milanović.

Milanka Opačić je nakon sjednice rekla kako će se Predsjedništvo sastati još jednom prije sjednice Glavnog odbora. Izborne rezultate nisu raspravili, kaže.

– Ostavit ćemo to za novo rukovodstvo koje će možda puno realnije ocijeniti što se dogodilo na izborima – kazala je Opačić te poručila da se ne planira kandidirati za predsjednicu stranke.

Iako još nije određen datum unutarstranačkih izbora, najvjerojatnije će prvi krug biti održan 19. studenog.

>> Picula možda sada i ostane u Bruxellesu, ali ne kao šef SDP-a

>> Milanović bez mana. Takav šef treba SDP-u

>> 'Aleksandra Kolarić definitivno ne bi bila dobra kandidatkinja'